BLIV KLÆDT PÅ TIL DELEGERETMØDE 2026
Din guide til dit første DUF Delegeretmøde

VI GLÆDER OS TIL AT SE DIG TIL DELEGERETMØDE 2026
Skal du med på Delegeretmøde i DUF - Dansk Ungdoms Fællesråd for første gang? Så er denne her guide til dig. Her finder du alt, hvad du skal vide af praktiske informationer, valg, udtalelser, deadlines og meget mere, som kan være vigtigt at vide i forbindelse med din deltagelse. Hvis du stadig har spørgsmål, når du er nået til vejs ende i denne her guide, så må du ikke tøve med at skrive til os, så vi kan hjælpe dig og din organisation til et godt Delegeretmøde 2026.
Mathias Pedersen er ansat som ledelseskonsulent på DUFs sekretariat og er projektleder på Delegeretmøde. Det er derfor også Mathias, som bedst kan svare på de spørgsmål, du måtte have - eller også hjælper han dig videre. Han fortæller dig i denne guide alt det, som du skal vide inden dit første delegeretmøde. Læs med!

Hvad er Delegeretmøde?
Delegeretmøde er DUFs øverste myndighed (ligesom en generalforsamling), hvor delegerede fra alle DUFs medlemsorganisationer mødes, drøfter og beslutter retningen for DUF det næste år. Der sættes både fokus på året, der er gået, men der ses i høj grad også frem mod nye mål for DUF.

Hvem kan deltage i Delegeretmøde?
Hver medlemsorganisation har ret til at sende et antal delegerede og observatører. Antallet af delegerede afhænger af, hvor mange medlemmer den enkelte medlemsorganisation har. Den liste finder du på hjemmesiden. Derudover deltager DUFs styrelse, ansatte fra DUFs sekretariat og gæster.

Hvorfor er det vigtigt at deltage i Delegeretmødet?
Som deltager på DUFs delegeretmøde sikrer du, at din egen medlemsorganisation er repræsenteret og får indflydelse på, hvad DUF fremadrettet skal arbejde med. Du får derudover mulighed for at følge med i DUFs udvikling og mærke det fællesskab, som du og din organisation er en del af. Som deltager får du også mulighed for at netværke med unge fra andre af DUFs medlemsorganisationer og bliver en del af en demokratisk festdag, hvor vi samles for at hylde fællesskabet, dialogen og demokratiet.

Hvem gør hvad?
· Delegerede er dem, der deltager med tale- og stemmeret. 
· Observatører er dem, der deltager med taleret men uden stemmeret. 
· Dirigenter er dem, der leder delegeretmødet og har ansvar for, at delegeretmødet forløber i overensstemmelse med DUFs vedtægter. Dirigenterne styrer talerlisten, sætter forslag, udtalelser og ændringsforslag til afstemning og sørger for, at tidsplanen overholdes.
· Stemmetællere er dem, der er særligt udvalgt til at hjælpe med at tælle ved oprækning af stemmekort eller ved skriftlig afstemning. Det er ofte nogle af de ansatte fra DUFs sekretariat.
· Styrelsen er 19 engagerede unge fra DUFs medlemsorganisationer, der er valgt ved Delegeretmødet for en to-årig periode. Styrelsen er DUFs daglige politiske ledelse, og så står de for at lede DUF politisk mellem delegeretmøderne. 
· Sekretariatet er de medarbejdere, som til dagligt arbejder med de mål og indsatser, som Delegeretmøde og den politiske ledelse har besluttet. Til dagligt holder DUFs sekretariat til på Scherfigsvej 5 på ydre Østerbro. På Delegeretmøde har sekretariatet keyhangers om halsen, og du kan altid tage fat i en ansat, hvis du har spørgsmål eller kommentarer. 
· Tryghedsværter er to personer, som bliver valgt, når mødet starter. Dem kan du gå til, hvis du oplever noget ubehageligt eller utrygt. DUFs styrelse indstiller to tryghedsværter.

Hvad er din opgave som delegeret?
Som deltager på DUFs delegeretmøde sikrer du, at din egen organisation er repræsenteret og får indflydelse på, hvad DUF fremadrettet skal arbejde med. Det betyder at du deltager og stemmer på vegne af den organisation og det fælleskab, som du repræsenterer. Derfor kan det også være en rigtig god ide, at du forud for delegeretmødet har snakket med dem, du repræsenterer om, hvad I mener om forskellige forslag og sager. Derudover skal du deltage i en spændende session, hygge dig og have en god dag.

Hvornår er der valg til DUFs styrelse?
Der er valg til DUFs styrelse hvert andet år i ulige år. Det vil sige, at der er valg til styrelsen igen på Delegeretmødet i 2027.

Hvad skal der ske på Delegeretmøde?
Delegeretmødet er DUFs højeste myndighed, hvor retningen for DUF det kommende år udpeges. Derfor skal der bl.a. vedtages et budget og politiske mål, der skal danne ramme for DUFs nye strategi. Derudover er der også plads til faglig fordybelse på sessioner, netværk og fest.


Hvad sker der på Delegeretmøde?
Formøder: På formøderne, som ligger inden Delegeretmødet egentlig starter, får din gruppering muligheden for at mødes og drøfte forslag og udtalelser, der kommer til debat i løbet af dagen.
Forpersonens beretning: Forpersonens beretning er en tale om DUFs arbejde og et kig på, hvad der venter i det kommende år. Delegeretmødet har derefter mulighed for at kommentere på beretningen.
Sessioner: På sessionerne kan du dykke ned i forskellige workshops eller aktiviteter. Der er f.eks. fællessang, debattræning og samtaleworkshops. De handler alle sammen om temaet for Delegeretmødet, som i 2026 er ‘Demokratisk Dannelse i Foreningslivet’.

Talerstolen: hvordan og hvornår?
Når et punkt på dagsordenen er fremlagt, har du muligheden for at komme til orde. Du skal blot aflevere en “jeg ønsker ordet”-seddel til dirigenterne, så kommer du på talerlisten. Alle delegerede og observatører har muligheden for at gå op på talerstolen og sige deres mening.
Vi ved, at det kan kræve lidt mod at stille sig op foran andre og tage ordet. Men vi lover, at man mødes med opbakning og begejstring. Der bliver nemlig altid klappet af alle nye, der tør stille sig på talerstolen! Indled blot med: “Mit navn er (...), og det er min første gang på talerstolen”.

Frokost
Vi spiser alle sammen frokost samtidig, og frokostpausen kan samtidig bruges til at snakke med nogen af alle de andre delegerede fra DUFs medlemsorganisationer.

Aftensmad og -fest
Delegeretmøde afsluttes altid med en fællesmiddag, hvor man får mulighed for at afrunde og snakke med alle dem, som man ikke har hilst på i løbet af dagen. Der er også mulighed for at feste med sine medfrivillige og andre fra andre organisationer.

Opslagsværk
Valg: Der er valg til DUFs styrelse, forretningsudvalg og formandskab i ulige år. DUFs styrelse leder DUF mellem delegeretmøderne og består af repræsentanter fra DUFs medlemsorgaisationer, som er valgt for en to-årig periode.
Udtalelser: En udtalelse er noget, som du mener, at DUF skal have en holdning til. En udtalelse er altså et politisk holdningsdokument til et hvilket som helst emne, som DUF bør mene noget om. Alle delegerede har mulighed for at indstille en udtalelse til delegeretmøde.
Forslag: Et forslag er noget, som du mener, DUF skal arbejde med eller for. Ved at indstille et forslag til Delegeretmødet, kan du altså foreslå, at DUF fremadrettet sætter fokus på og arbejder med noget bestemt. Alle delegerede kan indstille et forslag.
Vedtægtsændringer: Vedtægterne er DUFs spilleregler, som du forud for delegeretmødet kan stille ændringsforslag til.
Ændringsforslag: Ændringsforslag er et forslag til at ændre noget til allerede fremsatte forslag. Det kan være både til kontingent, budget, udtalelser, forslag, vedtægtsændringer, temapolitisk drøftelse og de politiske mål.
Ændringsforslag er din mulighed for at sætte præg på de dokumenter, som delegeretmøde vedtager. Du kan tale med din delegation forud for delegeretmøde, om I har lyst til at indsende et ændringsforslag. Hvis du stiller et ændringsforslag, får du på mødet mulighed for at forklare og motivere, hvorfor du ønsker at ændre i teksten. Herefter kan andre tale imod dit forslag og til sidst stemmer alle om ændringsforslaget
Ændringsforslag til ændringsforslag: Har du et forslag til en ændring til et af de ændringsforslag til budget, kontingent, og politiske mål, som der allerede er indsendt, kan du sende det helt frem til dagen for delegeretmødet.

Delegeretmødehæftet indeholder det materiale, som skal behandles på mødet. Delegeretmødehæftet er digitalt. Det bliver sendt ud 4 uger før delegeretmødet til alle medlemsorganisationer og til den e-mail, du er tilmeldt med. Efter fristen på indsendelse af forslag til udtalelser, politiske mål, temapolitisk drøftelse samt ændringsforslag til budget, kontingent, forslag, vedtægtsændringer, og politiske mål lægges på DUFs hjemmeside på www.duf.dk/delegeretmoede 

Vigtige datoer frem mod Delegeretmødet
Tidsfrister er fastsat af vedtægterne medmindre andet er angivet. 
Dispensation fra disse frister kan kun gives af Delegeretmøde. 
8. august: 
Frist for at DUF indkalder til ordinært delegeretmøde 
29. august: 
Frist for at medlemsorganisationer kan stille forslag 
Frist for at medlemsorganisationer kan stille vedtægtsændringer 
5. september: 
Frist for at DUF udsender dagsorden 
Frist for at DUF udsender årsberetning 
Frist for at DUF udsender budget 2026 
Frist for at DUF udsender regnskab 2024 
Frist for at DUF udsender forslag til kontingent 2026 
Frist for at DUF udsender vedtægtsændringer stillet af styrelsen eller medlemsorganisation
Frist for at DUF udsender forslag til politiske mål
